**Ўзбекистон Республикаси Экология ва атроф-муҳитни муҳофаза қилиш давлат қўмитаси раисининг қўмита жамоасига**

**МУРОЖААТИ**

Мамлакатимизда Президентимиз раҳбарлигида давлат ва жамият бошқарувининг турли соҳаларида коррупциянинг олдини олиш ва унга қарши курашиш борасида изчил ҳамда самарали чора-тадбирлар олиб борилмоқда.

Хусусан, Президентимиз Шавкат Мирзиёевнинг парламентга қилган Мурожаатномасида ***“Коррупцияга қарши курашишда аҳолининг барча қатламлари, энг яхши мутахассислар жалб қилинмас экан, жамиятимизнинг барча аъзолари, таъбир жоиз бўлса, “ҳалоллик вакцинаси” билан эмланмас экан, ўз олдимизга қўйган юксак марраларга эриша олмаймиз. Биз коррупциянинг оқибатлари билан курашишдан унинг барвақт олдини олишга ўтишимиз керак”****,*дея алоҳида таъкидлагани ҳам, ушбу иллатнинг давлатчилигимизга нақадар хавфли эканлигини кўрсатади.

Коррупцияга қарши курашиш бўйича олиб борилаётган давлат сиёсатининг ҳаракатлантирувчи кучи сифатида давлат органлари, фуқаролик жамияти институтлари, фуқароларимиз томонидан ушбу иллатга қарши олиб борилаётган курашни ягона тизимли ҳаракатга айлантириш ҳамда коррупцияга қарши стандартлар меъёрга айланган, ушбу иллатга қарши муросасизлик ва тоқатсизлик максимал нуқтага чиққан жамият барпо этиш энг муҳим вазифадир.

Бунинг учун содиқлик, ҳалоллик, ватанпарварлик ва масъулиятни фаолиятнинг асосий тамойилига айлантирган ҳолда, Қўмитанинг ҳар бир ходими жамоамиз олдига қўйилган вазифаларни виждонан, холис ва юқори савияда амалга ошириши керак.

Шу нуқтаи назардан, коррупция билан боғлиқ бўлган таклифлар, аризалар ёки шикоятлари бўлган ҳар бир ходимни қўмитанинг алоқа каналлари орқали хабар беришга чақирамиз.

Қўмита ходими деган юксак шарафли мақом эгаси сифатида коррупциявий жиноятларнинг оқибатлари билан эмас, уни келтириб чиқарувчи сабаб, шарт-шароитларига қарши курашиш, коррупциянинг олдини олиш ва унга қарши курашиш фаолияти самарадорлигини оширишда барчага кўмаклашишга тайёр бўлишимиз зарур.

Қўмита ходими ўз хизмат вазифаларини бажараётганда коррупциявий ҳатти-ҳаракатларда қатнашмаслиги, ўзининг ёки бошқа шахсларнинг ҳаракатлари ёки қарорларига таъсир қилиш учун пул маблағлари ёки бошқа қимматликлар кўринишида пора таклиф қилмаслиги, ваъда бермаслиги, бирон-бир шахс фойдасига ёки шахс хизматларидан фойдаланмаслиги, хизмат мажбуриятларидан четга чиқмаслиги, бошқа ходимларнинг иш фаолиятига аралашмаслиги ҳамда ўзининг хизмат вазифаларини ўз вақтида, тўлиқ, ҳалол ва виждонан бажариши лозим.

Халқимиз хизматида эканмиз, ҳалолликни, ошкораликни ҳамда коррупцияга қарши мутлақо тоқатсизликни намойиш этишга тайёрмиз.

Бунда қўмита ва унинг ходимлари ўзларининг барча ресурсларини – куч-ғайратини, имкониятларини, касбий ҳамда интеллектуал салоҳиятини сафарбар этади, деб ишонаман!